作者:張九齡
標題:初發道中贈王司馬兼寄諸公
內容:昔歲嘗陳力，中年退屏居。承顏方弄鳥，放性或觀魚。曾是安疵拙，誠非議卷舒。林園事益簡，煙月賞恆餘。不意棲愚穀，無階奉詔書。湛恩均大造，弱植愧空虛。肅命趨仙闕，僑裝撫傳車。念行開祖帳，憐別降題輿。誰謂風期許，叨延禮數殊。義沾投分末，情及解攜初。追餞扶江介，光輝燭裡閭。子雲應寂寞，公叔為吹噓。景物春來異，音容日向疏。川原行稍穩，鐘鼓聽猶徐。林隔王公輿，雲迷班氏廬。戀親唯委咽，思德更躊躇。徇義當由此，懷安乃闕如。願酬明主惠，行矣豈徒歟。